بلژیک ین پایتاختی بروکسل ده کی آوروپا پارلامنتی بیناسیندا ترور تشکیلاتی پ ک ک-نین رهبری عبدالله اؤجالان و تشکیلاتین سوریه قولو پ ی د عضو‌لری‌نین فوتوشکیل‌لردن عبارت سرگی‌نین آچیلماسینا تورکیه‌نین رئاکسیاسی سرت اولدو.
تورکیه پرزیدنتی نین سؤزچوسو ابراهیم کالین ائتدیگی یازی‌لی شرحده بو باره‌ده یازیر: "آوروپا پارلامنتی‌نین بیر ترور تشکیلاتینی رئکلام ائتمه‌سی تورکیه قارشی ایکی‌لی ایستاندارت‌لارین آچیق ثبوتودو … هر گون تورکیه وطنداش‌لارینی هدفه آلان بیر ترور تشکیلاتی‌نین آوروپا پارلامنتی دامی آلتیندا تبلیغاتی‌نین ائدیلمه‌سی قبول ائدیله بیلمز. ترورون تبلیغاتی هئچ ده ایفاده آزادلیغی چرچیوه‌سینه گیرمیر… آوروپا اتفاقی‌نین ترور تشکیلاتی اولا‌راق قبول ائتدیگی پ ک ک و اوزانتی‌لارینی آوروپا پارلامنتی‌نین رئکلام ائتمه‌سینده مقصدی ندیر؟ آنلاماقدا چتین‌لیک چکیریک… بو سرگینی تشکیل ائدن‌لره آرتیق دیگر ترور تشکیلات‌لاری – نصرا جبهه‌سی، حزب الله و هم ده اسد رژیمی سرگی‌لرینی آچما‌لارینی دا توصیه ائدیریک. بیزیم باخیشیمیزا گؤره، گوناه‌سیز اینسان‌لاری قتل ائدن، قاندا بوغان نصرا جبهه‌سی، داعش، پ ی د و پ ک ک آراسیندا هئچ بیر فرق یوخ‌دور".
تورکیه‌نین خاریجی ایشلر ناظرلیگی ده ترورچو سرگیسیله باغلی قیناما شرحی یایدی. شرحده دئییلیر: "آوروپا پارلامنتی ترور تشکیلاتلارینین تبلیغاتینی ائدن بو سرگیله تروریزمین تشویقینده آلت اولدوغونو گؤستریر… ایکی‌لی ایستاندارت آوروپا اتفاقی‌نین ایماژینی جدی شکیلده زده لییر… اما تورکیه، هئچ نیه باخمایا‌راق، تروریزمله موباریزه، سوریه ده  صلح  و ثابیتلیگین تامینی اوچون اؤز موباریزه یولویلا گئتمه‌یه داوام ائده‌جک".
تورکیه‌نین خاریجی ایشلر ناظری مولوت چاوش اوغلو‌دا اجتماعی مئدیا‌دان سرگینی قینادیغینی آچیقلادی.
